b'\n_START_ARTICLE_\nFlutamidi\n_START_SECTION_\nOminaisuudet ja k\xc3\xa4ytt\xc3\xb6kohteet\n_START_PARAGRAPH_\nFlutamidi on niin kutsuttu antiandrogeeni. Yhdiste on aihiol\xc3\xa4\xc3\xa4ke, joka metaboloituu vaikutuksiltaan voimakkaammaksi 2-hydroksiflutamidiksi. Se sitoutuu androgeenireseptoreihin ja est\xc3\xa4\xc3\xa4 t\xc3\xa4ten androgeenien kuten testosteronin sitoutumista niihin. N\xc3\xa4in testosteroni ei p\xc3\xa4\xc3\xa4se stimuloimaan sy\xc3\xb6p\xc3\xa4solujen kasvua. Flutamidi sitoutuu androgeenireseptoreihin hieman heikommin kuin spironolaktoni tai syproteroniasetaatti. Flutamidia k\xc3\xa4ytet\xc3\xa4\xc3\xa4n erityisesti et\xc3\xa4pes\xc3\xa4kkeit\xc3\xa4 muodostavien eturauhassy\xc3\xb6pien hoidossa. Yhdistett\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s naisilla hirsutismin hoitoon.\n_START_SECTION_\nHaittavaikutukset\n_START_PARAGRAPH_\nFlutamidi on yleens\xc3\xa4 kohtalaisen hyvin siedetty l\xc3\xa4\xc3\xa4keaine. Tyypillisimpi\xc3\xa4 haittavaikutuksia ovat vatsavaivat ja ripuli. Yhdiste voi aiheuttaa my\xc3\xb6s ihon herkistymist\xc3\xa4 valolle ja harvinaisissa tapauksissa se on myrkyllinen maksalle.'